MILL โชว์เกรด “เหล็กเส้น” เท่ามาตรฐานจีน เปิดทางผู้รับเหมาซื้อสร้าง “รถไฟฟ้าความเร็วสูง”
MILL โชว์เกรด “เหล็กเส้น” เท่ามาตรฐานจีน เปิดทางผู้รับเหมาซื้อสร้าง “รถไฟฟ้าความเร็วสูง”
26 มี.ค. 2563

นายประวิทย์ หอรุ่งเรือง กรรมการผู้จัดการใหญ่ บริษัท มิลล์คอน สตีล จำกัด (มหาชน) หรือ MILL เปิดเผยว่า ตามที่โครงการก่อสร้างรถไฟความเร็วสูงซึ่งเป็นความร่วมมือระหว่างไทย-จีน  ได้กำหนดว่าผู้รับเหมาก่อสร้างโครงการรถไฟฟ้าความเร็วสูงจะต้องใช้ผลิตภัณฑ์เหล็กเส้นเสริมคอนกรีตที่เป็นไปตามมาตรฐานการก่อสร้างที่อ้างอิงตามมาตรฐานจีน ซึ่งต้องได้มาตรฐาน GB ในฐานะที่จีนเป็นเจ้าของเทคโนโลยี ซึ่งเหล็กไทยก็สามารถใช้ได้แต่ต้องมีคุณภาพเทียบเท่ามาตรฐานจีน
โดยล่าสุดบริษัทฯได้ส่งเหล็กเส้นเสริมคอนกรีตและเหล็กลวดไปทดสอบที่ประเทศสิงคโปร์ ซึ่งผลปรากฏว่าบริษัท Professional Testing Service Pte Ltd (Singapore)  ที่ได้รับ Accredited Laboratory SAC-SINGLAS ได้ออกหนังสือรับรองคุณภาพว่าผลิตภัณฑ์เหล็กเส้นของ บริษัท มิลล์คอน สตีล จำกัด (มหาชน) มีคุณภาพมาตรฐานเทียบเท่ากับมาตรฐานการก่อสร้างที่อ้างอิงตามมาตรฐานจีน
“เหล็กเส้นของมิลล์คอนฯได้รับการรับรองคุณภาพจากหน่วยงานตรวจสอบมาตรฐานเหล็กของสิงคโปร์ว่ามีคุณภาพเทียบเท่าจีน ซึ่งผู้รับเหมาที่จะเข้าประมูลในโครงการรถไฟฟ้าความเร็วสูง ก็จะมีทางเลือกเพิ่มขึ้นสามารถใช้ผลิตภัณฑ์เหล็กเส้นเสริมคอนกรีตที่ผลิตในประเทศได้ (Local Content)” นายประวิทย์ กล่าว
ทั้งนี้คาดว่าจะมีการเปิดประมูลผู้รับเหมาก่อสร้างโครงการรถไฟฟ้าความเร็วสูงเฟสแรกภายในพฤษภาคม ปี 2563โดยเฟสแรกเริ่มต้นจาก บางซื่อ ดอนเมือง อยุธยา สระบุรี ปากช่อง จะมีระยะทาง 253 กิโลเมตร ซึ่งคาดว่าจะใช้เหล็กเส้นประมาณ 1.2 ล้านตัน
นายประวิทย์ กล่าวอีกว่า หากผู้รับเหมาโครงการรถไฟฟ้ามาใช้ผลิตภัณฑ์เหล็กเส้นในประเทศที่มีคุณภาพเทียบเท่าจีน ก็จะส่งผลดีต่อผู้ประกอบการในประเทศ และเป็นการสนับสนุนการใช้สินค้าที่ผลิตในประเทศตามนโยบายภาครัฐฯ โดยกลุ่มบริษัท มิลล์คอนสตีล จำกัด (มหาชน) ก็คาดหวังว่าการก่อสร้างโครงการดังกล่าวจะช่วยกระตุ้นยอดขายให้กับบริษัทในระดับที่มีนัยสำคัญ